L-infedeltà ta' Iżrael Dawwarni bil-gideb Efrajm, u bil-qerq id-dar ta' Iżrael; u Ġuda għadu jtalla' u jniżżel dwar Alla, Alla l-Qaddis u l-fidil. Efrajm jirgħa r-riħ, u jiġri wara x-Xlokk kuljum; u jżid fil-gideb u l-qerq. Jagħmel patt mal-Assirja u lejn l-Eġittu jġorr iż-żejt. Il-Mulej għandu xi jgħid ma' Iżrael u jikkastiga lil Ġakobb għal imġibtu, u jroddlu skont għemilu. F'ġuf ommu qabad għarqub ħuh, u fl-aqwa tiegħu ssara ma' Alla. Issara mal-anġlu u għelbu, beka u talbu l-ħniena, F'Betel sab lil Alla; u hemm Alla tkellem miegħu, il-Mulej, Alla tal-eżerċti, Jaħweh ismu: "Bil-għajnuna ta' Alla tiegħek, int terġa' lura fl-għerejjex tiegħek: ħares it-tjieba u l-ġustizzja, u ttama dejjem f'Alla tiegħek." Kangħan għandu f'idu miżien ħażin, u jħobb iqarraq. U Efrajm qal: "Isma', jien stagħnejt, ksibt il-ġid għalija!" Imma milli daħħal xejn ma jibqagħlu, minħabba l-ħażen li għamel. Jiena l-Mulej Alla tiegħek sa mill-art tal-Eġittu. Nerġa' nqiegħdek tgħammar taħt it-tined bħal fil-jiem tal-laqgħa. U kellimt lill-profeti u kattart id-dehriet; u permezz tal-profeti nitkellem bil-parabboli. Jekk f'Gilgħad hemm il-ħażen, żgur għad jiġu fix-xejn. F'Gilgal imbagħad offrew il-gniedes. L-artali tagħhom isiru gzuz tal-ġebel fir-raddi tar-raba'. U Ġakobb ħarab lejn ir-raba' ta' Aram, u Iżrael ħadem għal mara, u għal mara għamilha ta' għassies. U permezz ta' profeta talla' l-Mulej lil Iżrael mill-Eġittu, u permezz ta' profeta kien imħares. Imma Efrajm lill-Mulej inkorla sewwa, għalhekk demmu jitwaddab fuqu, u Sidu jroddlu l-għajb tiegħu.